#### FARSKÝ LIST

**8.august 2022 – 14.august 2022, číslo 465**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Neviditeľné je viac!***

***======================***

*V spisoch otcov zaznieva stále jedna vec, ktorú dnes málo chápeme: to, že neviditeľné je viac, než viditeľné. Napríklad Origenes: "Archa zmluvy viedla Boží ľud cez Jordán. Kňazi a leviti zastanú a vody. ... A nemysli si, že sa to dialo iba okolo prvých a že sa s tebou, čo o tom teraz počúvaš, nič také nedeje. Všetko sa v tebe spĺňa tajomným [čiže sviatostným] spôsobom."*

*My aspoň sprvu viac oceňujeme zázrak Červeného mora či Jordánu, než vodu krstu, kde navonok sa nič nedeje. Chceme radšej vidieť zázrak očami. Neviditeľná milosť nám pripadá ako niečo menej vzrušujúce. Ak nám kňaz vysvetľuje, čo všetko sa neviditeľne deje pri krste či omši, tak v duchu možno mávneme rukou a povieme si: Neviditeľne? Takže nič. Neviditeľne, to je ako vôbec...*

*A predsa, to neviditeľné je dôležitejšie. Lebo k čomu sú napríklad peniaze alebo moc nešťastnému človeku? Ale šťastie, radosť, vnútorné zdravie, pokoj, to všetko sú veci neviditeľné, ale omnoho dôležitejšie!*

*Tak to vnímali otcovia. Viditeľné, to je ako detská hračka. Ale Kristus priniesol už nie hračky, nie nejaký viditeľný ale sám v sebe prázdny symbol, obraz, ale skutočnosť. Preto už nejde o veci, ktoré by sa dali vidieť očami či nahmatať rukami. Sú to už veci týkajúce sa samého nášho bytia, života, toho, kým sme, akí sme. Iste, naše uzdravenie a zbožštenie sa budú navonok prejavovať, ale len prejavovať. Sami ostávajú neviditeľné - ale to neznamená, že ich v sebe nezakúšame, keď nás neviditeľný Duch veľmi badateľne a mocne napĺňa! Sú neviditeľné očiam tela, ale prístupné samému bytiu a preto o to skutočnejšie!*

*A tak, ako hovoria otcovia, prejdime od viditeľných hračiek a obrazov k mocnej a očiam už neviditeľnej skutočnosti, ktorá sa už dotýka samého nášho vnútra a mení samo naše bytie!*

***Keď sa všetko stane jedným***

***===========================***

*To je jeden znak dokonalosti. Písmo vraví, že cieľ a úloha je "zjednotiť v Kristovi ako v hlave všetko" (Ef 1, 10).*

*Na začiatku je v nás boj, o ktorom hovorí Pavol: "Podľa vnútorného človeka s radosťou súhlasím s Božím zákonom; ale vo svojich údoch pozorujem iný zákon, ktorý odporuje zákonu mojej mysle a robí ma zajatcom zákona hriechu" (Rim 7, 22-23), alebo Jakub, keď hovorí o ľuďoch s rozpolteným srdcom. Delíme veci na svetské a zbožné. Ale na konci je stav, ku ktorému smerujeme, kde toto delenie stráca zmysel. Stav, v ktorom všetko je Božie, všetko duchovné, už viac nie je rozpor, už sa viac nedelí čas medzi jedno a druhé, "ale všetko a vo všetkom je Kristus" (Kol 3, 11).*

*A nie, nie je to tým, že by sme utiekli pred pozemskými vecami a už sa iba modlili. Je to tým, že aj sami pozemské veci sa zo svetských stávajú božskými.*

*Ako sa tento pokoj dosahuje? Keď zmizne všetka žiadostivosť a strach? Keď nastane uvoľnenosť spočinutia, pretože sme našli Jeho a v Ňom všetko? Keď namiesto bičov sebectva a strachu pýchy zavládne normálnosť lásky, dobra? Prosto, keď sa poddáme a konečne sa pustíme sveta a ponoríme do Hlbiny Boha?*

*Je to spravodlivosť. Ale nie tá povrchná, zo zákona. Nová spravodlivosť nového vnútorného človeka, kde všetky veci sú konečne na svojom mieste, nič ničom neprekáža, všetko je so všetkým zladené a všetko znie ako jedna hudba, jedna symfónia. A to je onen Pokoj, ktorý dáva Pán. "Ak viete, že je spravodlivý, vedzte, že každý, kto koná spravodlivo, z neho sa narodil. … Deti moje, nech vás nik nezvedie. Kto koná spravodlivo, je spravodlivý, ako je on spravodlivý. … Podľa tohto sa dajú rozoznať Božie deti od detí diablových: kto nekoná spravodlivo, nie je z Boha; ani ten, kto nemiluje svojho brata" (1Jn 2, 29; 3, 7.10). Spravodlivosť vo vnútri, láska navonok, keď jej už nič neprekáža ani ju nič nekriví. To je svätosť. Dokonalosť.*

***Mal by kňaz priťahovať ľudí?***

***=========================***

*Vlastne, ani nie. Po vzore Krista by skôr mal poskytovať čo najlepší servis tým, ktorých pritiahne Otec. Preto má "priťahovať" hlavne pravdu a lásku. A potom viesť tých, ktorých tieto pritiahli.*

*Sám Ježiš isto mnohých pritiahol, boli ich tisícky. Ale aj mnohých odpudil, opustili Ho kvôli "tvrdej reči" pravdy, chceli Ho kameňovať, zabiť a nakoniec Ho aj. Keď odchádzal zo zeme, z tých tisícov ostalo len stodvadsať ľudí. A On sám hovorí: "Nik nemôže prísť ku mne, ak ho nepritiahne Otec, ktorý ma poslal. Všetko, čo mi dáva Otec, príde ku mne. A toho, kto prichádza ku mne, neodoženiem, lebo som nezostúpil z neba, aby som plnil svoju vôľu, ale vôľu toho, ktorý ma poslal. A vôľa toho, ktorý ma poslal, je, aby som nestratil nič z toho, čo mi dal, ale aby som všetko vzkriesil v posledný deň" (Jn 6,44.37-39).*

*Podobne apoštoli. Nesnažili sa páčiť ľuďom ani priťahovať ľudí. Miesto toho vydávali svedectvo Pravde, ktorá niektorých pritiahla, niektorých odpudila, ako vraví Pavol: "My však ohlasujeme ukrižovaného Krista, pre Židov pohoršenie, pre pohanov bláznovstvo, ale pre povolaných, tak Židov ako Grékov, Krista — Božiu moc a Božiu múdrosť" (1Kor 1, 23-24). Týmto, ktorých pritiahli nie oni, ale Pravda, sám Otec, potom ukazujú cestu a poskytujú servis, prinášajú im to, čo už oni sami hľadali, len to nenachádzali a nevedeli sami nájsť. Ako znova Pavol píše: "Dosvedčujem, že som čistý od krvi všetkých, lebo som neušiel bez toho, že by som vám nezvestoval Božiu vôľu celú" (Sk 20, 26-27). A aj u neho stále platilo to, čo u Ježiša: "Uverili všetci, čo boli vopred určení pre večný život" (Sk 13, 48).*

*Evanjelizácia tak je služba, pri ktorej ľuďom, ktorí hľadajú pravdu a dobro a túžia po nich a "vytrvalosťou v dobrých skutkoch hľadajú slávu, česť a nesmrteľnosť" (Rim 2, 7) ukazujeme Cestu, ktorú hľadajú, Pravdu, po ktorej pátrajú a Život, po ktorom dychtia - Ježiša Krista, aby tak mohli ísť, už nie naslepo a prijať Ducha Svätého a už teraz vlastniť Život, pre ktorý sú určení a ku ktorému ich vo vnútri už dávno priťahuje Otec.*

*Preto sa evanjelizácia ale ani pastorácia nemôže zvrhnúť na "priťahovanie ľudí" do Cirkvi! Ak by sa tak stalo, Cirkev by sa zmenila na populistickú mimovládku a skončila by. Cirkev musí vydávať jasné svedectvo Pravde a musí súčasne jasne a účinné poskytovať servis - ukazovať Cestu, vyučovať a trénovať a poskytovať sviatosti - tým, ktorých k tejto Pravde pritiahnú nie nejaké "kejkle" určené na "priťahovanie ľudí", ale sám Otec. A pamätať na Krista samotného, ktorému, keď Ho "počuli jeho učeníci, mnohí z nich povedali: "Tvrdá je to reč! Kto to môže počúvať?!" … Vtedy ho mnohí z jeho učeníkov opustili a viac s ním nechodili. Ježiš povedal Dvanástim: "Aj vy chcete odísť?" Odpovedal mu Šimon Peter: "Pane, a ku komu by sme išli? Ty máš slová večného života. A my sme uverili a spoznali, že ty si Boží Svätý." Ježiš im odpovedal: "Nevyvolil som si vás Dvanástich?! A jeden z vás je diabol."" (Jn 6, 60.66-70).*

*Nezáleží na počte. Päťtisic mužov a k tomu ženy a deti v jeden deň, dvanásť mužov vrátane jedného zradcu na druhý deň - záleží na tom? Počet je vlastne vopred daný. Veľa či málo, Otec pritiahne všetkých, ktorí sú vopred určení na Život. Cirkev ale musí byť miestom, kde môžu byť takto pritiahnutí. Nie populistická mimovládka snažiaca sa lákať ľudí, ale Cirkev, jasne svedčiaca o Pravde, ohlasujúca "nič iné, iba Ježiša Krista, a to ukrižovaného" (1Kor 2, 2) a udeľujúca vo sviatostiach Ducha Svätého, Boží Život a Božiu moc pre tých, ktorí k nej boli pritiahnutí a ktorí po tomto túžia. A, samozrejme, know-how a tréning v žití a vzraste v tomto Dare!*

*A sám kňaz, biskup, evanjelizátor či animátor musia byť najprv sami takto pritiahnutí Otcom! "Veď z plnosti srdca hovoria ústa. Dobrý človek vynáša z dobrého pokladu dobré veci a zlý človek vynáša zo zlého pokladu zlé" (Mt 12, 34-35).*

*A o tie počty sa až tak nebojme. Ono to už tak je, že keď sa snažíme priťahovať ľudí a páčiť sa ľuďom, ľudia odchádzajú preč. Nepotrebujú ďalšiu svetskú inštitúciu a obchodné centrum či akvapark sú lepšie, ako takáto svetská "cirkev". Ak ale hlásame jasne jasnú pravdu v sile Ducha, potom sám Otec privedie všetkých, ktorí privedení byť majú, tak ako v onen deň Turíc, kedy "keď to počuli, bolesť im prenikla srdce a povedali Petrovi a ostatným apoštolom: "Čo máme robiť, bratia?" Peter im povedal: "Robte pokánie a nech sa dá každý z vás pokrstiť v mene Ježiša Krista na odpustenie svojich hriechov a dostanete dar Svätého Ducha. … Oni prijali jeho slovo a dali sa pokrstiť; a v ten deň sa pridalo asi tritisíc duší" (Sk 2, 37-38.41).*

***Ako byť spasený, alebo duchovný život v kocke***

***===================================***

*Milovať bratov*

*To je, alebo aspoň má byť, naša vášeň a záľuba. Milovať ich a budovať z nich - seba nevynímajúc - Boží Dom, Cirkev.*

*Lebo Nebo, to je Duch Svätý.*

*Ten ale prebýva iba v Kristovom Tele a tým je Cirkev.*

*Musíme sa preto stať týmto jedným Telom, aj navzájom, aby sme mohli byť napojení jedným Duchom, ako svedčí aj Písmo: "Veď my všetci, či Židia alebo Gréci, či otroci alebo slobodní, boli sme v jednom Duchu pokrstení v jedno telo. A všetci sme boli napojení jedným Duchom. … Vy ste Kristovo telo a jednotlivo ste údy" (1Kor 12, 13.27).*

*A nič iné, iba láska nás môže takto spojiť. Keď milujeme jeden druhého ako seba samého, keď sme si navzájom tak drahí ako naše vlastné telá, ako my sami, keď sa o seba navzájom zaujímame a staráme tak, ako o seba samých, ba viac, keď sa milujeme ako Kristus miluje nás, až do krajnosti, potom takýmto Telom je. Toto je totiž Cirkev, spoločenstvo ľudí, ktorí sú si v Kristovi práve týmto a takýto. Čím viac tým sme, tým viac nás napĺňa Duch a tým viac sme v Nebi, už teraz. Tak vraví Ježiš: "Veru, veru, hovorím vám: Kto počúva moje slovo a verí tomu, ktorý ma poslal, má večný život a nepôjde na súd, ale prešiel zo smrti do života" (Jn 5, 24)*

*V tomto Duchu potom máme istotu spásy, že totiž kto v Ňom "vytrvá do konca, bude spasený" (Mt 24, 13) - lebo kým v Ňom sme, sme v spáse, sme v Nebi. Tak vraví Pavol: "Keď vo vás prebýva Duch toho, ktorý vzkriesil Ježiša z mŕtvych, potom ten, čo vzkriesil z mŕtvych Krista, oživí aj vaše smrteľné telá skrze svojho Ducha, ktorý prebýva vo vás" (Rim 8, 11). Už nás viac nekvári strach, lebo "v láske niet strachu, a dokonalá láska vyháňa strach, lebo strach má v sebe trest, a kto sa bojí, nie je dokonalý v láske" (1Jn 4, 18).*

*A práve tieto slová Jána nás znova, ako nejaký okruh, vracajú na samý začiatok, pretože pokračuje: "My milujeme, pretože on prvý miloval nás. Ak niekto povie: "Milujem Boha," a nenávidí svojho brata, je luhár. Veď kto nemiluje brata, ktorého vidí, nemôže milovať Boha, ktorého nevidí. A toto prikázanie máme od neho: aby ten, kto miluje Boha, miloval aj svojho brata" (1Jn 4, 19-21) - lebo tak vzniká Jeho Telo, Cirkev, tak sa my sami stávame jeho súčasťou, aby nás v Ňom mohol Duch naplniť Spásou, Večným Životom Boha.*

*A toto je všetko. Tajomstvo spásy. Podstata kresťanstva. Zmysel a cieľ duchovného života. Podstata Cirkvi. O toto jediné ide. To je všetko. Toto je večný život - jednota lásky v Bohu. A tak žiaden div, že aj z tohto hľadiska prijať Ducha Svätého a teda prijať spásu a vojsť do Neba a žiť Večný Život Boha vyžaduje toto všetko naozaj žiť a týmto všetkým sa naozaj stať - a výsledkom je Cirkev. Preto je ona Nebom na zemi. Vojsť do Neba znamená vojsť do Cirkvi. Žiť Nebo znamená žiť Cirkev. Preto v nej sídli Duch Svätý, ktorý je Nebom, Večným Životom Boha - Trojice.*

*Prijať toto znamená uveriť Kristovi, byť veriacim človekom. Preto je Spása z viery.*

*Robiť a žiť toto a myslieť tak je obrátenie, pokánie, lebo "ak nebudete robiť pokánie, všetci zahyniete podobne" (Lk 13, 5). Je to zmena našej životnej paradigmy. Odteraz táto láska, starosť jeden o druhého, jednota, Cirkev, je zmyslom a vášňou nášho života.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **8.8.** | Svätý vyznávač Emilián, kyzický biskup | | | |
| 18.00 \*ZBP Veronika (r.Kmecova) |  |  | |
| **Ut**  **9.8.** | Svätý apoštol Matej | | | |
| 8.00 +Marta (r.Kertisova) |  |  | |
| **St**  **10.8.** | Svätý mučeník a archidiakon Vavrinec | | | |
|  |  | 18.00 | |
| **Št**  **11.8.** | Svätý mučeník Euplos | | | |
|  |  |  | |
| **Pi**  **12.8.** | Svätí mučeníci Fótios a Anikét | | | |
|  |  |  | |
| **So**  **13.8.** | *Zakončenie sviatku Premenenia Pána; prepodobný otec Maxim Vyznávač* | | | |
|  | 8.00 +Pavol (r.Červeňakova)) |  | |
| **Ne**  **14.8.** | **Desiata nedeľa po Päťdesiatnici**  Prenesenie úctyhodných pozostatkov nášho prepodobného otca Teodóza, pečerského igumena | | | Klokočovský odpust |
| 9.15 \*za farnosť | 7.30 \*ZBP Tomáš, Jožka, Mária (r.Nabožna a Tiňova) | 11.00 na úmysel darcu | |

***Úmysel modlitby****: za mier na Ukrajine a vo svete.*